Република Србија

Општина Владичин Хан

Одељење за финансије и привреду

Број: 250/2019

Датум: 30.09.2019. године

 На основу члана 115. Статута Општине Владичин Хан („Службени гласник Града Врања“ број 4/19), члана 29. Одлуке о јавној расправи („Службени гласник Града Врања“ број 13/19) ,,Одељење за финансије и привреду Општинске управе Владичин Хан, подноси

**ИЗВЕШТАЈ О ОДРЖАНОЈ ЈАВНОЈ РАСПРАВИ**

**НАЦРТА ПЛАНА ЈАВНИХ ИНВЕСТИЦИЈА**

**ОПШТИНЕ ВЛАДИЧИН ХАН ЗА 2020-2022**

1.

Јавна расправа одржана је у понедељак, 30.09.2019.године у просторији тренинг центра „Connection” Општине Владичин Хан са почетком у 10:00 часова. Позив за јавну расправу уредно је оглашен дана 13.09.2019. године посредством оглашавања на огласној табли Општинске управе Владичин Хан, радио Хана као и путем званичне интернет странице Општине Владичин Хан а у организацији Општинског већа Општине Владичин Хан.

2.

Јавну расправу отворила је Бранка Милосављевић, руководитељка Одељења за финансије и привреду Општинске управе Владичин Хан, која је, у најважнијим сегментима, представила нацрт Плана јавних инвестиција Општине Владичин Хан за период 2020-2022 посредством претходно израђене презентације.

3.

Нацрт Плана је био доступан јавности, тако што је био постављен на интернет страници Општине Владичин Хан. Било је обезбеђено стално присуство стручног лица које је, сваког радног дана, омогућавало увид у комплетан текст Плана са давањем образложења и детаљнијих информација о појединостима истог и које је указивало на могућност да се примедбе на нацрт могу достављати у писменој форми.

До почетка одржавања јавне расправе није било примедби на нацрт Плана

На самој јавној расправи директорка ЈП Водовод изнела је нове податке који се односе на дужину водоводне и канализационе мреже који су измењени у општем делу Плана тако што је број сеоских насеља обухваћених водоводном мрежом од 12 утврђен на 14, остала насељена места смањена од 38 на 36, дужина водоводне мреже утврђена на 92км а канализационе мреже на 24км.

 Дат је предлог представника ЈП Водовод – за који Одељење за финансије и привреду сматра да је изводљив, односи се на измену година финансирања за два увршћена пројекта и то:

* **За пројекат под редним бројем 4 – „Изградња канализационе мреже у насељу Стубал у правцу према гробљу“ укупне дужине 3338м финансирање по годинама: 2020 – 20,300.000,00 и 2021 – 40,000.000,00 динара и**
* **За пројекат под редним бројем 16 – „Реконструкција система за одржавање нивоа воде у филтерским пољима на ППВ Полом“ финансирање по годинама: 2020 – 15,000.000,00 и 2021 – 7,800.000,00 динара.**

Надаље је учешће у дискусији узела Општински јавни правобраниоц – Марија Станојевић која је истакла да је по предлогу Одсека за инвестиције Општинске управе и уз достављене КТП-е затражила решавање имовинских односа у циљу изградње/доградње односно реконструкције следећих улица:

- Део улице Карађорђеве укупне вредности 3 милиона динара

- Део улице Немањине укупне вредности 2,5 милиона динара

- Део улице Ивана Милутиновића укупне вредности 5 милиона динара

- Реконструкција улице Ратка Павловића укупне вредности 5 милиона динара и

- Део улице Пролетерске укупне вредности 5 милиона динара.

Сходно позитивним прописима који регулишу област израде Плана јавних инвестиција Одељење за финансије и привреду Општинске управе закључује да прва два путна правца имају вредности мање од 30000 еура те да на тај начин не испуњавају услове за План већ да се директно кандидују у поступку припреме буџета за 2020. годину. Предлог надаље је:

* **Да се Пројекат доградње улице Ивана Милутиновића предвиди Планом јавних инвестиција у динамици 2021-2,000.000 и 2022. – 3,000.000,00 динара,**
* **Да се Пројекат реконструкције улице Ратка Павловића предвиди Планом јавних инвестиција у динамици 2020-2,000.000 и 2021. – 3,000.000,00 динара,**
* **Да се Пројекат реконструкције улице Пролетерске предвиди Планом јавних инвестиција у динамици 2020-2,000.000 и 2021. – 3,000.000,00 динара,**

4.

Након уводног излагања и образложења Нацрта Плана учешће присутне јавности огледало се кроз давање коментара док је у писаном облику достављена једна примедба грађана.

Како је предметна примедба била на тему изградње окретнице у улици Симе Погачаревића то је присутном лицу дат одговор на лицу места од стране референта за јавне набавке, Драгана Стевановића обзиром да за предметни пројекат предстоји расписивање јавне набавке у 2019. години.

Јавна расправа завршена је у 11 часова.

5.

Увидом у спискове присутних на јавној расправи утврђена је посета од укупно 17 грађана, представника месних заједница, одборника, већника, корисника буџета и осталих заинтересованих лица. По анализи структури присутних видљиво је да су само представници корисника буџета и стручних служби Општинске управе били на истој док је грађанство имало само једног представника.

Примедби и сугестија на нацрт Плана у другим деловима није било те Одељење Општинском већу на анализу и евентуално разматрање упућује нацрт Плана јавних инвестиција Општине Владичин Хан за период 2020-2022. година без додатних предлога за измене (осим из тачке 3. овог извештаја).

Јавну расправу су организовали и реализовали Општинско веће и Одељење за финансије и привреду Општинске управе.

 Извештај доставити Општинском већу Општине Владичин Хан.

 Руководитељка одељења за финансије и привреду ,

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Бранка Милосављевић